Moskva 28. septembra (TASR) - Dnes vo večerných hodinách sa skončili americko-ruské rozhovory o Iraku v Moskve, no konkrétne výsledky zatiaľ nezverejnili, priniesla francúzska tlačová agentúra AFP.
"Boli sme tu na to, aby sme predniesli referát. Naši ruskí kolegovia mali niekoľko otázok a my sme sa na ne snažili odpovedať. Nemali sme dospieť k dohode," vyhlásil pre tlač americký emisár Marc Grossman po viac ako dve hodiny trvajúcom rozhovore s ruským ministrom zahraničných vecí Igorom Ivanovom.
Americký šéf diplomacie Colin Powell a jeho britský partner Jack Straw "nás vyslali, aby sme tu podali referát o tom, čo si myslíme a prečo si to myslíme", dodal americký predstaviteľ, ktorého sprevádzal aj britský emisár Peter Ricketts, riaditeľ politických záležitostí na britskom ministerstve zahraničných vecí.
"Všetci sa nepochybne zhodneme na tom, že Bezpečnostná rada OSN stojí pred výzvou a všetci jej členovia by boli radi, keby sme našli k riešenie," dodal. Emisári sa mali pokúsiť presvedčiť stáleho člena Bezpečnostnej rady OSN Rusko o nevyhnutnosti tvrdej rezolúcie o Iraku, ako si to želá Washington.